นิกเกอิปิดเช้าบวก 98.51 จุด เหตุเยนอ่อนหนุนหุ้นส่งออก
นิกเกอิปิดเช้าบวก 98.51 จุด เหตุเยนอ่อนหนุนหุ้นส่งออก
16 ก.ค. 2558

ดัชนีนิกเกอิตลาดหุ้นโตเกียวปิดภาคเช้าเพิ่มขึ้นในวันนี้ โดยดัชนีนิกเกอิปิดภาคเช้าเพิ่มขึ้น 98.51 จุด หรือ 0.48% แตะที่ 20,561.84 จุด เนื่องจากการแข็งค่าของสกุลเงินดอลลาร์เมื่อเทียบกับเงินเยนได้ช่วยหนุนหุ้นกลุ่มส่งออกดีดตัวขึ้น โดยดอลลาร์ได้รับแรงหนุนจากการคาดการณ์ที่ว่าธนาคารกลางสหรัฐ (เฟด) จะปรับขึ้นอัตราดอกเบี้ยก่อนสิ้นปีนี้ หลังจากที่นางเจเน็ต เยลเลน ประธานเฟดได้แถลงต่อสภาคองเกรสสหรัฐเมื่อคืนนี้
ตลาดหุ้นโตเกียวปรับตัวขึ้นตั้งแต่ตลาดเปิดทำการ เนื่องจากเงินเยนยังคงอ่อนค่าเมื่อเทียบกับดอลลาร์สหรัฐ หลังจากนางเยลเลนได้แสดงมุมมองที่เป็นบวกเกี่ยวกับแนวโน้มเศรษฐกิจสหรัฐในระหว่างการแถลงนโยบายต่อสภาคองเกรสสหรัฐเมื่อคืนนี้ พร้อมกับส่งสัญญาณว่า เฟดจะปรับขึ้นดอกเบี้ยในปีนี้
การอ่อนค่าของเงินเยนช่วยหนุนหุ้นกลุ่มส่งออกดีดตัวขึ้น โดยหุ้นทีดีเค ซึ่งเป็นผู้ผลิตสินค้าอิเล็กทรอนิก ปรับขึ้น 1.8% และหุ้นโตโยต้า มอเตอร์ ดีดขึ้น 1.7%
               